CELEX: 32015D0659
Language: bg
Date: 2015-03-16 00:00:00
Title: Решение (ОВППС) 2015/659 на Съвета от 16 март 2015 година за подписване и сключване, от името на Съюза, на Споразумението под формата на размяна на писма между Европейския съюз и Централноафриканската република относно статуса в Централноафриканската република на военната консултативна мисия на Европейския съюз по линия на ОПСО в Централноафриканската република (EUMAM RCA)

28.4.2015   
            
            
               BG
            
            
               Официален вестник на Европейския съюз
            
            
               L 108/1
            
         РЕШЕНИЕ (ОВППС) 2015/659 НА СЪВЕТА
   от 16 март 2015 година
   за подписване и сключване, от името на Съюза, на Споразумението под формата на размяна на писма между Европейския съюз и Централноафриканската република относно статуса в Централноафриканската република на военната консултативна мисия на Европейския съюз по линия на ОПСО в Централноафриканската република (EUMAM RCA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него във връзка с член 218, параграфи 5 и 6 от Договора за функционирането на Европейския съюз,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 19 януари 2015 г. Съветът прие Решение (ОВППС) 2015/78 (1), съгласно което статусът на ръководените от Съюза подразделения и личен състав на военната консултативна мисия по линия на ОПСО на EUMAM RCA, включително привилегиите, имунитетите и другите гаранции, необходими за провеждането и безпрепятственото изпълнение на тяхната мисия, се уреждат със споразумение, сключено съгласно член 37 от Договора за Европейския съюз (ДЕС) и в съответствие с процедурата, предвидена в член 218 от Договора за функционирането на Европейския съюз (ДФЕС).
            
         
               (2)
            
            
               След като на 19 януари 2015 г. Съветът прие решение, с което разреши започването на преговори, върховният представител на Съюза по въпросите на външните работи и политиката на сигурност, в съответствие с член 37 ДЕС, договори споразумение под формата на размяна на писма между Съюза и Централноафриканската република относно статуса на EUMAM RCA.
            
         
               (3)
            
            
               В съответствие с член 5 от Протокол № 22 относно позицията на Дания, приложен към ДЕС и към ДФЕС, Дания не участва в изготвянето и осъществяването на решения и действия на Съюза, свързани с въпросите на отбраната. Дания не участва в изпълнението на настоящото решение и поради това не участва във финансирането на мисията.
            
         
               (4)
            
            
               Споразумението под формата на размяна на писма следва да бъде одобрено,
            
         ПРИЕ НАСТОЯЩОТО РЕШЕНИЕ:
   Член 1
   Споразумението под формата на размяна на писма между Европейския съюз и Централноафриканската република относно статуса в Централноафриканската република на военната консултативна мисия на Европейския съюз по линия на ОПСО в Централноафриканската република (EUMAM RCA) се одобрява от името на Съюза.
   Текстът на споразумението под формата на размяна на писма е приложен към настоящото решение.
   Член 2
   Председателят на Съвета се оправомощава да посочи лицето или лицата, упълномощени да подпишат писмото, с което да се обвърже Съюзът.
   Член 3
   Настоящото решение влиза в сила в деня на приемането му.
   
      Съставено в Брюксел на 16 март 2015 година.
      
         
            За Съвета
         
         
            Председател
         
         F. MOGHERINI
      
   
   
      (1)  Решение (ОВППС) 2015/78 на Съвета от 19 януари 2015 г. за военна консултативна мисия на Европейския съюз по линия на ОПСО в Централноафриканската република (EUMAM RCA) (ОВ L 13, 20.1.2015 г., стр. 8).